钦定古今图书集成/明伦汇编/官常典/第077卷 > 朱提王悦
## 钦定古今图书集成/明伦汇编/官常典/第077卷 > 朱提王悦

按《魏书陈留王传》：陈留桓王虔子朱提王悦，外和内
佷，太祖常以桓王死王事，特加亲宠，为左将军，袭封，
后为宗师。悦恃宠骄矜，每谓所亲王洛生之徒言曰：
“一旦宫车晏驾，吾止避卫公，除此谁在吾前？”卫王仪
美髯，为内外所重悦故云。初，姚兴之赎狄伯支，悦送
之，路由雁门，悦因背诱奸豪，以取其意。后遇事谴，逃
亡投雁门，规收豪杰，欲为不轨。为土人执送，太祖恕
而不罪。太宗即位，引悦入侍，仍怀奸计，说帝云：“京师
杂人，不可保信，宜诛其非类者。”又云：“雁门人多诈，并
可诛之。欲以雪其私忿。”太宗不从。悦内自疑惧，怀刃
入侍，谋为大逆。叔孙俊疑之，窃视其怀有刀，执而赐
死。